text: Chauffør mistede livet i arbejdsulykke
  15 august 2018 kl. 11.29
  Et rullende fjernvarmerør førte til tragedie i Billund. 
  En chauffør har onsdag morgen mistet livet i en arbejdsulykke ved Billund Fjernvarmeværk på Højmarksvej.
  Det skriver Vejle Amts Folkeblad.
  To chauffører var ved at læsse tunge fjernvarmerør af en lastbil, da rørene begyndte at trille og faldt ned over den ene af chaufførerne.
  Lægehelikopter på stedet
  Både en lægehelikopter, en lægebil, en ambulance og en indsatsleder blev sendt til ulykkesstedet, hvor det ikke lykkedes sundhedspersonalet at redde manden.
  Der er tale om en 50-årig mand fra Middelfart. 
  Arbejdstilsynet er ifølge avisen informeret om sagen og skal undersøge ulykken.
  